REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/46-19

12. mart 2019. godine

B e o g r a d

Z A P I S N I K

JEDANAESTE SEDNICE ODBORA ZA KOSOVO I METOHIJU

ODRŽANE 7. MARTA 2019. GODINE

Sednica je održana u Maloj sali Doma Narodne skupštine sa početkom u 11,08 časova.

Sednicom je predsedavao mr Milovan Drecun, predsednik Odbora.

Sednici su prisustvovali članovi Odbora: Mirko Krlić, Miodrag Linta, Jelena Mijatović, prim. dr Milovan Krivokapić, Aleksandar Čotrić, Aleksandar Marković, Zvonimir Stević, Gordana Čomić i Boško Obradović (prisustvo početku sednice) i zamenici članova Odbora: Sonja Vlahović, Snežana Paunović, Hadži Milorad Stošić, Filip Stojanović i Nemanja Šarović

Sednici Odbora nisu prisustvovali: Goran Bogdanović, zamenik predsednika Odbora, Slaviša Ristić, član i Saša Radulović, zamenik člana.

Početku sednice je prisustvovala Marija Janjušević, narodna poslanica, koja nije član Odbora.

Sednici su prisustvovali predstavnici Kancelarije za Kosovo i Metohiju: Dušan Kozarev, zamenik direktora Kancelarije za Kosovo i Metohiju, Ružica Milić, Sektor za socijalna pitanja u Kancelariji za KiM, Veselin Kočanović iz Sektora za privredu i Nevena Tolić, Kancelarija za koordinacione poslove u pregovaračkom procesu sa privremenim institucijama samouprave u Prištini.

Sednici Odbora su prisustvovali i načelnici upravnih okruga sa Kosova i Metohije, gradonačelnici i predstavnici privremenih organa opština sa Kosova i Metohije.

Sednici je prisustvovao i Evgenij Razdorozni, službenik za politička pitanja Kancelarije Ujedinjenih nacije u Beogradu.

Nakon konstatovanja kvoruma za rad i odlučivanje, na predlog predsednika Odbora, većinom (od devet „za“ glasova i dva „protiv“ ) usvojen je sledeći:

D n e v n i r e d

1. Razmatranje Izveštaja o radu Kancelarije za Kosovo i Metohiju za period januar–decembar 2018. godine, koji je podnela Kancelarija za Kosovo i Metohiju (15 Broj 02-93/19-1 od 28. februara 2019. godine);

Pre prelaska na rad po utvrđenom dnevnom redu, Odbor je većinom (od 11 (jedanaest) glasova „za“, dva „protiv“) usvojio zapisnik Devete sednice Odbora, održane 21. maja 2018. godine.

Predsednik je obavestio prisutne da će se raditi u skladu se vremenom za raspravu definisanim članom 75. Poslovnika Narodne skupštine.

Prva tačka dnevnog reda **– Razmatranje Izveštaja o radu Kancelarije za Kosovo i Metohiju za period januar–decembar 2018. godine, koji je podnela Kancelarija za Kosovo i Metohiju (15 Broj 02-93/19 od 28. februara 2019. godine)**

Predsednik Odbora je podsetio članove, odnosno zamenike članova Odbora da su materijal, odnosno Izveštaj vezan za tačku dnevnog reda blagovremeno dobili u elektronskom i štampanom obliku, kao i da su naknadno dobili ispravku tehničke greške, koja se potkrala u Izveštaju.

Dušan Kozarev, zamenik direktora Kancelarije za Kosovo i Metohiju obrazložio je Izveštaj o radu Kancelarije za KiM za period januar-decembar 2018. godine i istakao da je u izveštajnom periodu Kancelarija redovno pružala pravnu pomoć licima sa boravištem na AP Kosovo i Metohija i interno raseljenim licima. On je rekao da je pomoć vezana za imovinske i radno-pravne odnose, sudsku zaštitu, ostavinu, socijalna pitanja, katastar i druge oblasti. U izveštajnom periodu pružana je pravna pomoć u više od dve hiljade slučajeva, rekao je Kozarev i naglasio da se navedena pravna pomoć od strane Kancelarije vrši potpuno besplatno. Kancelarija je u 2018. godini pružala pomoć licima srpske i drugih nealbanskih nacionalnosti protiv kojih se kod privremenih institucija samouprave Kosova i Metohije vode montirani krivični postupci za navodno počinjena teška krivična dela tokom oružanih sukoba na teritoriji pokrajine. Kancelarija je u izveštajnom periodu nastavila sa pružanjem pomoći SPC u cilju zaštite crkvene imovine na teritoriji Kosova i Metohije, putem finansiranja rada pravne službe Eparhije Raško-Prizrenske u cilju vođenja sudskih i upravnih postupaka za zaštitu i povraćaj imovine SPC na teritoriji Kosova i Metohije. Za ove namene isplaćeno je 1.600.000,00 dinara. Kozarev je istakao da je Kancelarija aktivno sarađivala sa projektom pravne pomoći u imovinsko-pravnoj oblasti za lica sa teritorije Kosova i Metohije koji se finansira iz sredstava EU IPA 2013 u trajanju od dve godine u vrednosti od 3.651.630 evra, a koji je započeo u avgustu 2016. godine.

On je rekao da je, u skladu sa opredeljenim sredstvima u budžetu Republike Srbije, izvršena isplata zarada i naknada zaposlenima za 29 lokalnih samouprava na teritoriji Kosova i Metohije u iznosu 3.113.664.436,06 dinara. Što se tiče Programa raspodele i korišćenja podsticajnih sredstava za razvoj poljoprivrede na teritoriji Kosovo i Metohija , rekao je da su obezbeđena sredstva u ukupnom iznosu od 50.618.000,00 dinara. Kozarev je istakao da je nakon posete predsednika Republike Srbije Lapljem Selu 20. januara, konstatovana potreba za dugoročnijim i snažnijim ulaganjima Republike Srbije u razvoj poljoprivrede na teritoriji Kosova i Metohije, te su obezbeđena dodatna finansijska sredstva iz tekuće budžetske rezerve za razvoj poljoprivrede u ukupnom iznosu od 200 miliona dinara. Tokom izveštajnog perioda nastavljeno je ulaganje u projekte privrednog razvoja, razvoja infrastrukture i izgradnje stambenih i objekata obrazovnih institucija. U cilju podrške održivom povratku i opstanku na teritoriji Kosova i Metohije, realizovana je izgradnja i rekonstrukcije 48 kuća, a prioritet investiranja je izgradnja povratničkog naselja Sunčana dolina. Kancelarija je u okviru opredeljenih sredstava za izgradnju povratničkog naselja Sunčana dolina u periodu finansiranja projekata 2015. do 2018. godine, u skladu sa namenom sredstava izvršila finansiranje projektno-planskih aktivnosti, izradu geodetskih podloga, geo-mehaničko istraživanje, izradu plana detaljne regulacije projektovanja, saobraćajnu infrastrukturu, projektovanje spoljnih hidrotehničkih instalacija vodovoda i kanalizacije, izradu glavnih projekata stambenih objekata, pravoslavne crkve, društvenih objekata, ambulante, obdaništa, projekat uređenja trgova, parkovskih površina i pešačkih staza, izradu glavnih projekata elektro snabdevanja i mašinskih instalacija, projekat tehničke zaštite i drugo. U saradnji sa UNHCR-om Kancelarija sprovodi postupak registracije potencijalnih povratnika. U periodu od 2009. godine do početka juna 2018. godine, 8.722 člana domaćinstva izrazilo želju da se vrati na teritoriju KiM, bez podataka za 2017. godinu, pri čemu se u pokrajinu, po podacima UNHCR, vratilo 4.097 lica. Ukupan broj povratnika na KiM je u periodu od 2000. do 2018. godine, koji su se vratili sa teritorije Republike Srbije, po evidenciji UNHCR, 15.396 lica. U oblasti zaštite kulturne i verske baštine, tokom 2018. godine Kancelarija je finansirala ili sufinansirala, samostalno ili u saradnji sa institucijama kulture organizovala veliki broj manifestacija, proslava, koncerata, predstava, promocije knjiga i filmova, svetovnih i drugih praznika i građevinskih radova na verskim objektima i objektima kulturne infrastrukture.

Nakon izlaganja Dušana Kozareva, predsedavajući je otvorio diskusiju u kojoj su učestvovali članovi i zamenici članova Odbora: mr Milovan Drecun, Nemanja Šarović, prim. dr Milovan Krivokapić, Aleksandar Marković i Snežana Paunović i Miloš Dimitrijević, predsednik Privremenog organa opštine Peć-Goraždevac i Dušan Kozarev, zamenik direktora Kancelarije za Kosovo i Metohiju.

Na kraju diskusije, a na predlog predsednika, Odbor za Kosovo i Metohiju je većinom od devet glasova „za“ prihvatio Izveštajo radu Kancelarije za Kosovo i Metohiju za period januar – decembar 2018. godine, koji je podnela Kancelarija za Kosovo i Metohiju (15 Broj 02-93/19 od 28. februara 2019. godine).

Predsednik je obavestio da će Odbor, na osnovu čl. 59. i 229. Poslovnika Narodne skupštine, podneti Izveštaj Narodnoj skupštine o prihvatanju Izveštajao radu Kancelarije za Kosovo i Metohiju za period januar – decembar 2018. godine, koji je podnela Kancelarija za Kosovo i Metohiju.

Bošku Obradoviću, narodnom poslaniku, članu Odbora za Kosovo i Metohiju, predsednik Odbora je u skladu sa članom 109. i 117. Poslovnika Narodne skupštine izrekao jednu opomenu, kao meru održavanja reda na sednici.

Predsedavajući se zahvalio prisutnima na saradnji i zaključio Jedanaestu sednicu Odbora.

Sednica je završena u 12,38 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

SEKRETAR ODBORA PREDSEDNIK ODBORA

Vesna Matić Vukašinović mr Milovan Drecun